Fa vint-i-cinc anys que VilaWeb va començar a caminar. Ara, amb tota l'experiència acumulada, sabem que si aconseguim prou suport podem elevar la potència a 25 i fer el millor diari del món. Digital, català i en català. Ens ajudeu a fer-ho possible?

Una massa d’aire calent procedent del nord de l’Àfrica afectarà avui bona part del país. Per situació geogràfica, al sud del país és on es viurà pitjor l’onada. Per això, la Conselleria de Sanitat Universal i Salut Pública manté en alerta sanitària de nivell roig a zones de l’interior, que poden assolir pics de 45 graus, segons l’Agència estatal de meteorologia (Aemet). L’onada de vent calent ja es va poder sentir ahir i es va activar l’alerta carabassa a comarques del litoral i prelitoral central del País Valencià.

La conselleria recomana de no exposar-se al sol durant les hores més caloroses del dia, fer servir roba ampla i protegir-se el cap. També hidratar-se sovint i evitar l’excés d’alcohol, les begudes amb molta cafeïna i els menjars abundants.

Per la seva banda, el Servei Meteorològic de Catalunya té activat l’avís per calor, i de cara a avui algunes comarques són en nivell carabassa. És el cas de l’Alt Empordà, el Segrià –es podria arribar a una màxima de 40 graus–, el Pla d’Urgell i la Terra Alta.

Finalment, al nord de Mallorca i al nord-est, hi ha alerta carabassa de cara a demà. Segons l’Agència de Meteorologia espanyola, es pot arribar a una temperatura màxima de 39 graus.